Fanny Skaug (15), Holmestrand
Det har den gjort i over ett år. Vaksinepapirene til Fanny Skaug (15) fra Holmestrand ligger fortsatt usignerte hjemme. Noen uker etter vaksineringen hadde tenåringen 30-40 muskellammelser om dagen. -Den skoleflinke jenta drev aktivt med håndball og ridning. Dette har hun måtte kutte ut. Alle krefter blir lagt ned i skolearbeidet for å opprettholde de gode karakterene. Når hun kommer hjem vil hun bare sove, forteller Terje Skaug. Han og Fannys mor ønsket egentlig ikke å vaksinere henne, og skrev aldri under vaksinepapirene hun skulle ha med seg til helsesøsteren. -På oppfordring fra helsesøster ringte Fanny sin mor på jobb for å høre om ikke hun skulle vaksinere seg som alle de andre. Motvillig godkjente mor vaksinen på telefon, forteller Terje Skaug. Vaksinen ble satt i desember 2009. De første tegnene på at alt ikke var som det skulle var små «knekker» i nakke og knær. I februar 2010 kom det første kraftige katapleksianfallet. - Første gangen skjønte vi ikke hva det var, og ble veldig redde. Ved følelsesmessige reaksjoner knakk hele kroppen helt sammen. På det verste kunne hun ha 30-40 katapleksianfall om dagen, forteller faren. I tillegg begynte den unge jenta å bli mer og mer sliten og utmattet. - Hun sovner i de fleste skoletimer, og sliter ofte med å følge med i undervisningen. Faren synes det er vanskelig å se hvordan sykdommen preger datteren. - Hun kan falle i søvn om kvelden, og bli veldig redd fordi hun opplever å høre for eksempel orkestermusikk eller pianospilling fra naborommet, og skikkelser som kommer mot henne. Da må hun vekkes ut av hallusinasjonen og prøve å sovne inn på nytt, forteller han. Marerittene og katapleksien bedret seg noe med medisin, men medisinen sliter til gjengjeld mye på henne. Fanny prøver derfor nå å være en periode uten medisiner. Terje Skaug sier han har forståelse for vurderingen om massevaksinasjon ved en truende pandemi. - Jeg føler likevel i dette tilfellet at både myndigheter og helsevesenet bestemte seg for at «dette går vi for», uten at det var gjort gode nok undersøkelser i forkant. Det er bittert å tenke på at jenta vår kunne vært frisk i dag, sier han.
I stallen i Holmestrand står 15-åringens hest og venter på neste ridetur med eieren.